drivanker
Store norske leksikon,Teknologi og industri,Transport,Sjøfart og skipsindustri,Skipstekniske og nautiske begrep,Skipstekniske begrep
Drivanker er en pose i enden av et tau som brukes som sikkerhetsutstyr på mindre båter for å hindre avdrift i en nødssituasjon. Drivankeret har form som et seil eller en pose, er vanligvis laget av sterkt plastmateriale eller presenningsduk og blir utspilt når det fylles av sjø som en fallskjerm-lignende konstruksjon. Det er laget slik at det flyter vertikalt i sjøen.
Drivankeret legges ut fra båten med en line i baugen eller akterenden. Det bremser avdriften, reduserer farten i høy sjø og hindrer at båten legger seg på tvers av bølgene og gir dermed bedre kontroll over båten og bedrer sikkerheten i dårlig vær.Drivanker er påbudt utstyr i livbåter og flåter og finnes også i mange større fritidsbåter. Drivankeret brukes vanligvis i nødsituasjoner om bord i livbåter eller andre mindre fartøy som har mistet fremdrift eller styringsevne. I noen tilfeller blir det også brukt under fisking for å redusere avdriften. Les mer i Store norske leksikon båt livbåt nødanker